‘মা ও ককটেল বালকেরা’ এবং ‘করোটির ছাদে গুলি’ গল্পদুটির বক্তব্য মূলত একই – রাজনীতি, হরতাল আর তার ফলাফল। রাজনৈতিক স্বার্থ উদ্ধারের অন্যতম শান্তিপূর্ণ প্রতিবাদ-কর্মসূচি হরতাল। আমাদের দেশে হয় তার উলটো। ভাড়াটে কর্মী দিয়ে ককটেল নিক্ষেপ, মাস্তান দিয়ে জ্বালাও-পোড়াও, ধরো-মারো, ভাঙো-কাটোই হচ্ছে হরতালের চারিত্র্য লক্ষণ। ফলে বিরোধী দল হরতাল ডাকলেই শান্তিপূর্ণ মানুষ উদ্বিগ্ন হয়। বিশেষ করে, মা তার সন্তান হারাতে চান না বলেই হরতালে অংশ নিতে নিষেধ করে, বাধা দেয়। কিন্তু ছেলেদের রুখতে পারে না। নেতার কাছ থেকে টাকা খেয়ে, অস্ত্র নিয়ে তারা অপকর্মে ঝাঁপিয়ে পড়ে। গল্পকার চন্দন আনোয়ার সুকৌশলে রাজনীতির কদর্য চিত্র, নেতাদের মুখোশ উন্মোচন এবং মায়েদের চিরন্তন সন্তানপ্রীতির পরিচয় তুলে ধরেন।